Mažesnieji broliai

Mažesnieji broliai (OFM, lot. Ordo Fratrum Minorum; taip pat pranciškonai observantai) – katalikų vienuolių ordinas, viena iš 3 pranciškonų atšakų (kitos dvi – kapucinai ir konventualai). Vadovaujasi šv. Pranciškaus Asyžiečio regula, ordino šūkis – „Taika ir gėris“ (lot. Pax et Bonum), dėvi tamsiai rudą abitą, sujuostą virve, prie jos pririštas rožinis. Kurijos būstinė – Roma. Lietuvoje veikia 6 vienuolynai – Vilniuje, Kretingoje, Kaune, Klaipėdoje, prie Kryžių kalno, Pakutuvėnuose (Plungės rajonas). Pranciškonų kapitula Lietuvoje yra Kretingos vienuolyne. Istorija 1209 m. ordiną įkūrė Pranciškus Asyžietis, 1210 m. ordino teises patvirtino popiežius Inocentas III. Susiformavo pranciškonai. XIV a. viduryje išryškėjo 2 atšakos – lengvesnės regulos konventualai ir griežtesnės regulos observantai. 1517 m. popiežius Leonas X šias dvi atšakas išskyrė į atskirus ordinus. Vėliau susiformavo vieno generolo vadovaujamos 2 atskiros srovės: įprastoji (lot. Fratres Minores Regularis Observantiae), vėliau pavadinti mažesniaisiais broliais, o Lietuvoje, Lenkijoje, Jugoslavijoje ir Vengrijoje pagal ordino reformatoriaus šv. Bernardino Sieniečio vardą – bernardinais arba pranciškonais observantais; griežtesnioji (lot. Fratres Minores Strictioris Observantiae), ją sudarė diskalceatai, reformatai ir rekolektai. 1897 m. popiežius Leonas XIII sujungė šias dvi šakas į vieną mažesniųjų brolių ordiną. Lietuvoje Pranciškonai Lietuvoje ėmė veikti nuo 1245 m. Du pirmieji Vilniaus vyskupai buvo pranciškonai – Andrius Vasila ir Jokūbas Plichta. Mažesniųjų brolių vienuolynai buvo Vilniuje (1468–1864), Kaune (1471–1851, 1922–1948 ir 1930–1948), Kretingoje (1602–1948), Tytuvėnuose (1615–1864), Trakuose (1617–1845), Telšiuose (1681–1852), Dotnuvoje (1701–1864), Troškūnuose (1700–1864), Klaipėdoje (1784–1828), Nemunaityje (nuo 1931; veikė pranciškonų vasarnamis), Pajūryje (nuo 1935), Dambravoje (nuo 1938). Po 1948 m. visi mažesniųjų brolių vienuolynai uždaryti. Atgavus Nepriklausomybę veiklą atnaujino, 2004 m. gruodžio 8 d. atkurta Lietuvos šv. Kazimiero provincija. Šaltiniai Nuorodos Oficiali svetainė Mažesniųjų brolių ordino Lietuvos šv. Kazimiero provincija